《仙霞关用周栎园先生韵 其三》
清代·谢震

参差旗势万峰长，拟似孤云两角张。山骨锤幽窥石炭，瓜皮驶溜落松香。

树间人语传空际，烟外钟声出上方。到此俗怀都涤尽，尘缨那用濯沧浪。

作者简介：（1765—1804）福建侯官人，原名在震，字甸男。乾隆五十四年举人。官顺昌学教谕。精《三礼》，尤笃学嗜古，史传百家，篆隶金石，无不通晓。足迹遍及河洛关陇荆益之间，周览古今用兵形势，有用世之志。有《礼案》、《四书小笺》、《四圣年谱》等。